DÔVODOVÁ SPRÁVA

A. Všeobecná časť

Návrh vyhlášky Úradu geodézie, kartografie a katastra Slovenskej republiky, ktorou sa mení a dopĺňa vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení neskorších predpisov (ďalej len „návrh novely vyhlášky“) vypracoval Úrad geodézie, kartografie a katastra Slovenskej republiky (ďalej len „Úrad“) podľa splnomocňovacieho ustanovenia § 80 ods. 1 písm. c) katastrálneho zákona.

Vypracovanie návrhu novely vyhlášky nadväzuje na novelu katastrálneho zákona, ktorá nadobudla účinnosť 1. októbra 2018. Novela katastrálneho zákona uviedla, že návrh na začatie katastrálneho konania v elektronickej podobe bude prijímať okresný úrad prostredníctvom prístupového miesta. Prístupovým miestom je v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov aj špecializovaný portál ako informačný systém verejnej správy, prostredníctvom ktorého je možné vykonávať elektronickú úradnú komunikáciu. V nadväznosti na uvedené návrh novely vyhlášky reaguje na potrebu upraviť jej doterajšie ustanovenia týkajúce sa podávania návrhov na začatie katastrálneho konania v elektronickej podobe. V súlade s návrhom novely vyhlášky bude okresný úrad, katastrálny odbor prijímať návrhy na začatie katastrálneho konania prostredníctvom špecializovaného portálu Úradu. V prípade, že táto podmienka nebude splnená, podaný návrh na začatie katastrálneho konania nebude mať vplyv na poradie zápisov a bude sa považovať za nedoručený.

Návrh novely vyhlášky zároveň zohľadňuje zmeny, ktoré si vyžiadala aplikačná prax a skúsenosti s doterajším uplatňovaním vyhlášky. Návrh novely vyhlášky upravuje podmienky zápisu chránených nehnuteľností do katastra nehnuteľností. Chránené nehnuteľnosti sú predmetom zápisu v katastri nehnuteľností, a preto je potrebné postup tohto zápisu zjednotiť a špecifikovať prílohy tak, aby bolo možné zápis do katastra nehnuteľností vykonať. Postup zápisu chránených nehnuteľností doteraz upravoval vnútorný predpis vydaný Úradom. Na základe uvedeného úprava návrhu novely vyhlášky nebude mať žiaden vplyv, nakoľko tento postup je uplatňovaný v praxi aj v súčasnosti.

Účinnosť novely vyhlášky sa navrhuje od 1. októbra 2019.

Návrh novely vyhlášky nemá vplyv na rozpočet verejnej správy, vplyvy na manželstvo, rodičovstvo a rodinu, vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti a ani na služby verejnej správy pre občana.

Návrh novely vyhlášky je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.